શતાનંદસ્વામી કહે છે, હે મહારાજ ! તમે સ્વતંત્ર છો. ધારો તે કરી શકો છો. કોઈને વશ વર્તતા નથી. તમે કોઈને આધિન નથી. સર્વ જગત તમને આધિન છે, સ્થાવર, જંગમ, અક્ષર, દેવ, દાનવ, માનવ બધા તમને આધિન છે. અનંતકોટિ બ્રહ્માંડનું શાસન કરનારા છો. હે પ્રભુ ! આખું જગત તમારા આધારે છે, પત્ની પતિને આધારે હોય છે, નોકર શેઠને આધારે હોય છે, શેઠ નગરપતિને આધારે હોય છે, નગરપતિ મંત્રીને આધારે હોય છે, મંત્રી, તંત્રી, દિવાન, પ્રધાન અને પ્રજાજનો બધા રાજાને આધારે હોય છે. ભગવાન કોઈને આધારે નથી તેથી સ્વતંત્રમૂર્તિ કહેલા છે.